Hide

Ο Χιντέτο Ματσουμότο ή αλλιώς hide (, 13 Δεκεμβρίου 1964 – 2 Μαΐου 1998) ήταν Ιάπωνας μουσικός, τραγουδιστής, στιχουργός και παραγωγός. Απέσπασε διεθνή φήμη ως βασικός κιθαρίστας του ιαπωνικού heavy metal συγκροτήματος X Japan από το 1987 μέχρι το 1997 και ως σόλο καλλιτέχνης από το 1993 και έπειτα. Επίσης, το 1996 ίδρυσε το αμερικανικό ροκ supergroup Zilch αλλά και το ιαπωνικό συγκρότημα hide with spread beaver.

Ο Hide πούλησε εκατομμύρια κομμάτια, είτε ω σόλο καλλιτέχνης είτε ως μέλος των X Japan. Οι X Japan άνθησαν στα τέλη της δεκαετίας του 1980 και την αρχή της δεκαετίας του 1990, και θεωρούνται ως ένας από τους ιδρυτές του ιαπωνικού κινήματος και υποκουλτούρας visual kei. Όταν οι X Japan διαλύθηκαν το 1997, ο Hide εστίασε στην σόλο καριέρα του, η οποία είχε ήδη ξεκινήσει τέσσερα χρόνια πριν, και απέσπασε σημαντική δημοσιότητα. Στο αποκορύφωμα της φήμης του, ενώ ηχογραφούσε το τρίτο του στούντιο άλμπουμ και θα ξεκινούσε διεθνή καριέρα με τους νεοσύστατους Zilch, απεβίωσε το 1998, σε μία κατάσταση που χαρακτηρίστηκε ως αυτοκτονία λόγω απαγχονισμού.

Ο Hide είχε καθιερωθεί ως είδωλο για την ιαπωνική νεολαία, επαναστατώντας ενάντια της κομφορμιστικής κοινωνίας της χώρας και ο θάνατός του χαρακτηρίστηκε ως "το τέλος μιας εποχής". Σε αυτόν αποδίδεται η προέλευση του όρου "visual kei", από το σλόγκαν "Psychedelic Violence Crime of Visual Shock", επιγραφή στο εξώφυλλο του άλμπουμ Blue Blood των X Japan.

 Θάνατος 
Ο Hide απεβίωσε στις 2 Μαΐου του 1998 σε ηλικία 33 χρόνων. Μετά από μία νύχτα με κατάποση αλκοόλ, κρεμάστηκε με μία πετσέτα στο χερούλι του διαμερίσματός του στο Τόκιο. Είχε επιστρέψει στην Ιαπωνία έπειτα από μία τρίμηνη διαμονή στο Λος Άντζελες. Βρέθηκε αναίσθητος στις 07:30 πμ, μεταφέρθηκε σε ένα νοσοκομείο στο Χίροο της Σιμπούγια και ανακοινώθηκε νεκρός στις 8:52 πμ. Ο θάνατός του κρίθηκε από τους αρμόδιους ως αυτοκτονία. Ο Yoshiki, ιδρυτής των X Japan, δήλωσε πως θεωρεί τον θάνατο του Hide ατύχημα και τόνισε ότι είχε σχέδια για το μέλλον και ήθελε να κυκλοφορήσει νέα μουσική.

 Υστεροφημία 
Από τον Ιούνιο του 2000 μέχρι τον Σεπτέμβριο του 2005 είχε ανοίξει το μουσείο Hide Museum στην Γιοκοσούκα. Εκεί είχαν εκτεθεί οι κιθάρες του, τα κοστούμια του και άλλα προσωπικά του αντικείμενα από τη ζωή του. Το μουσείο επισκέφθηκαν περισσότεροι από 430 χιλιάδες φαν.

Από τις 11 μέχρι τις 27 Σεπτεμβρίου του 2015, εμφανίστηκε το ολόγραμμα του Hide σε πρόγραμμα μίας ώρας στο τότε νεοσύστατο DMM VR Theatre, ολογραφικό θέατρο της Γιοκοχάμα.

Στις 10 Οκτωβρίου του 2016, κυκλοφόρησε το κομμάτι "Cogal" του Hide, με τη χρήση του συνθεσάιζερ προγράμματος Vocaloid.

Στις 14 και τις 21 του 2018, οι X Japan εμφανίστηκαν στο φεστιβάλ της Καλιφόρνια, Coachella. Εκεί, προβλήθηκε το ολόγραμμα του Hide και του, επίσης εκλιπόντος, μπασίστα Taiji.

Στις 30 Απρίλιου του 2018, ο Miyavi, σε συνέντευξη ρωτήθηκε αν έχει επηρεαστεί από τον Hide και γι' αυτό παίζει το κομμάτι του, "Pink Spider", στην ευρωπαϊκή του περιοδεία. Η απάντησή του ήταν ότι σέβεται τον ίδιο ως καλλιτέχνη, αλλά και τη στάση του απέναντι στις δημιουργίες του και το κοινό του. Συγκεκριμένα, ανέφερε ότι ο Hide προσπαθούσε να προκαλεί τους φαν του και να τους πηγαίνει "σε ανώτερο επίπεδο".

Τον Ιούλιο του 2022, η εταιρεία S. H. Figuarts κυκλοφόρησε αληθοφανή φιγούρα δράσης με τη μορφή του Hide, εμπνευσμένη από την εμφάνισή του με τους Spread Beaver στο μουσικό βίντεο του κομματιού "Rocket Dive".

 Παραπομπές 

 Εξωτερικοί σύνδεσμοι 

 Επίσημη ιστοσελίδα
 Hide στο YouTube
 LEMONed Shop, επίσημο κατάστημα

Κατηγορία:X Japan
Κατηγορία:Αυτόχειρες καλλιτέχνες
Κατηγορία:Ιάπωνες μουσικοί
Κατηγορία:Ιάπωνες τραγουδιστές
Κατηγορία:Ιάπωνες στιχουργοί
Κατηγορία:Ιάπωνες συνθέτες
Κατηγορία:Industrial μουσικοί
Κατηγορία:Visual kei